Erasmus+

A Debreceni Egyetem számos diákcsere- és mobilitási programot kínál a hallgatóinak, ezek közül a legnépszerűbb az Erasmus, amelynek 2014-ben indult el a megújult változata, az Erasmus+ (erről bővebben az [www.erasmusplusz.hu](http://www.erasmusplusz.hu) oldalon olvashattok). Erasmusszal fél évig vagy egy teljes tanéven keresztül tanulhattok a partnerországok egyetemein, az ott felvett órákért ugyanúgy jár kredit és a tanulás mellett a tapasztalatszerzésről és a kapcsolatokról is szól ez az időszak. Tandíjat nem kell fizetnetek, és ösztöndíjat is kaptok, amelynek összege az adott ország árszínvonalától függ. A Debreceni Egyetemnek több mint 300 egyetemmel van partneri megállapodása szinten minden tudományterületen, 28 európai program és partnerországban. 2015-től a program egy új dimenzója is elérhetővé válik: az Erasmus+ nemzetközi kreditmobilitási program kereti között Európán túli országokba is utazhatnak külföldön tanulni vágyó hallgatók.

Lehetőségetek van a program keretében szakmai gyakorlaton is részt venni az európai programországokban, amelynek időtartama 2-12 hónap lehet, és szinte bármilyen intézmény, vállalkozás vagy non-profit szervezet fogadhat benneteket szakmai gyakorlaton, ha olyan gyakorlati képzési kínál, amely kapcsolódik a tanulmányaitokhoz. Erre az időszakra is jár nektek ösztöndíj, sőt egyes fogadó szervezetek és vállalkozások még juttatásokkal vagy akár fizetéssel is kiegészíthetik azt. A szakmai gyakorlati célú mobilitásokat a frissen végzett hallgatók is igénybe vehetik a diplomázás utáni egy éven belül.

Az Erasmus+ programban való részvétel feltétele két eredményesen lezárt tanulmányi félév, megfelelő tanulmányi átlag és aktív hallgatói jogviszony. Bővebb információkat és a pályázati kiírásokat az egyetem mobilitási portálján [www.mobi.unideb.hu](http://www.mobi.unideb.hu) és a DE Erasmus facebook oldalán <https://www.facebook.com/erasmus.debrecen> találjátok.